Brian Dennehy

Brian Manion Dennehy (1938–2020) var en amerikansk skuespiller kjent fra filmer som First Blood, Cocoon og flere tv-filmer om etterforsker Jack Reed, hvor han også hadde regi og manus. Han gjorde seg også bemerket på scenen, spesielt som hovedrolleinnehaver i En handelsreisendes død (1999) og i Lang dags ferd mot natt. 

Dennehy medvirket i over 180 film- og tv-produksjoner i løpet av karrieren.

Liv og virke

Bakgrunn
Brian Dennehy ble født i Bridgeport som sønn av Hannah (Manion) og Edward Dennehy; faren var en av redaktørene for telegrambyrået Associated Press. Familien var katolsk og hadde irske røtter. Etter noen år flyttet familien til Long Island.

Etter High School kom han inn på et fotballstipend ved Columbia University i New York. Han avbrøt collegeutdannelsen og var fem år i U.S. Marines. Han var under denne tiden stasjonert i USA, Japan og Korea. Han fullførte studiene i 1965 med en bachelor i historie.

Skuespillerkarriere 
Dennehy startet skuespillerkarrieren på et regionalteater, kombinert med at han arbeidet som drosjesjåfør og bartender. Han var også aksjemegler for Merrill Lynch på Manhattan midten av 1970-årene, men likte det ikke og sluttet etter kort tid.

Han filmdebuterte i dramafilmen Hvor er Mr. Goodbar? (1977), hvor han hadde en liten birolle. Siden hadde han fremtredende roller i en rekke filmer, deriblant Halv-tøff (1977), Se opp for Gloria (1978), Split Image (1982), First Blood (1982), I ulvenes rike (1983), Mordene i Gorkijparken (1983), Cocoon – Dypets hemmelighet (1985), Silverado (1985), Mannen som døde to ganger (1986), Arkitektens mage (1987), Best Seller (1987), Antatt uskyldig (1990), F/X2: Hvem myrder hvem? (1991), Tommy Boy (1995), Romeo + Juliet (1996), Beleiringen: Assault on Precinct 13 (2005), The Next Three Days (2010) og 3 Days with Dad (2019). Han hadde sin siste filmrolle i det historiske dramaet Son of the South (2020) som ble utgitt noen måneder etter hans død.       

Han tv-debuterte i 1977 i en episode av krimserien Kojak. Senere hadde han faste roller i kortlivede serier som Big Shamus, Little Shamus (1979), Star of the Family (1982) og The Fighting Fitzgeralds (2001). Han hadde sentrale roller i de to miniseriene Murder in the Heartland (1993) og Category 6: Day of Destruction (2004). Han har ellers hatt gjesteopptredener i kjente serier som blant annet M*A*S*H (1977), Dallas (1978), Dynastiet (fem episoder, 1981), Cagney & Lacey (1984), Hunter (1984), Miami Vice (1987), Just Shoot Me! (fire episoder, 1998-2003), Presidenten (2005), Spesialavsnittet (2007), The Good Wife (2012) og The Blacklist (ni episoder, 2016-2020). Dennehy spilte også i en lang rekke tv-filmer, deriblant A Real American Hero (1978), The Jericho Mile (1979), Skokie (1981), The Lion of Africa (1987), Day One (1989), A Killing in a Small Town (1990), In Broad Daylight (1991), Teamster Boss: The Jackie Presser Story (1992), To Catch a Killer (1992), Death of a Salesman (2000), Our Fathers (2005), The Exonerated (2005) og Marco Polo (2007). Fra 1992 til 1997 hadde han suksess med en rekke tv-filmer om etterforsker Jack Reed. I tillegg til å spille hovedrollen hadde han også regi og manus, samt var medprodusent. Det ble i alt produsert seks filmer i denne serien. Den første var Deadly Matrimony (1992) og den siste Jack Reed: Death and Vengeance (1996). Hans siste tv-rolle var i en episode av Penny Dreadful: City of Angels (2020).  

Dennehy medvirket også i flere sceneoppsetninger, inkludert noen på Broadway. Blant annet spilte han hovedrollen i Eugene O'Neills The Iceman Cometh (1992), Lang dags ferd mot natt (2003) og Desire Under the Elms (2009). Han spilte også hovedrollen i Arthur Millers En handelsreisendes død (1999). Han hadde også en sentral rolle i en oppsetning av Shakespeares Helligtrekongersaften og Harold Pinters The Homecoming (2011).

Dennehy ble belønnet med Tony-prisen to ganger; I 1999 for rollen som Willy Loman i Arthur Millers skuespill En handelsreisendes død (1999) og andre gang i 2003 for hovedrollen i Eugene O'Neills Lang dags ferd mot natt. I 2001 vant han en Golden Globe for rollen som Willy Loman i en tv-film-versjon av En handelsreisendes død.

Det kan ellers nevnes at han ble Emmy-nominert seks ganger; I 1990 for tv-filmen A Killing in a Small Town, i 1992 både for miniserien The Burden of Proof og miniserien To Catch a Killer, i 1993 for miniserien Murder in the Heartland, i 2000 for tv-filmen Death of a Salesman og i 2005 for tv-filmen Our Fathers. 

Dennehy bodde i Connecticut. Han var gift to ganger og hadde fem barn, ett av dem skuespillerinnen Elizabeth Dennehy.

BrianDennehy  døde i New Haven i Connecticut den 15. april 2020 i en alder av 81 år.

Referanser

Eksterne lenker 
 

Personer fra Bridgeport
Skuespillere fra USA
Regissører fra USA
Manusforfattere fra USA
TV-produsenter fra USA